CELEX: 31994D0917
Language: el
Date: 1994-12-15 00:00:00
Title: 94/917/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος για τη διάδοση και την αξιοποίηση των αποτελεσμάτων της έρευνας και τεχνολογικής ανάπτυξης, συμπεριλαμβανομένης της επίδειξης (1994-1998)

Avis juridique important

|

31994D0917

94/917/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος για τη διάδοση και την αξιοποίηση των αποτελεσμάτων της έρευνας και τεχνολογικής ανάπτυξης, συμπεριλαμβανομένης της επίδειξης (1994-1998)  

Επίσημη Εφημερίδα αριθ. L 361 της 31/12/1994 σ. 0101 - 0113 Φινλανδική ειδική έκδοση: Κεφάλαιο 16 τόμος 2 σ. 0096  Σουηδική ειδική έκδοση: Κεφάλαιο 16 τόμος 2 σ. 0096 

ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1994 για τη θέσπιση ειδικού προγράμματος για τη διάδοση και την αξιοποίηση των αποτελεσμάτων της έρευνας και τεχνολογικής ανάπτυξης, συμπεριλαμβανομένης της επίδειξης (1994-1998) (94/917/ΕΚ)ΤΟ  ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Θ παράγραφος 4,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το Ευρωπαϊκό Κοινοβούλιο και το Συμβούλιο, με την απόφασή τους αριθ. 1110/94/EK (4), θέσπισαν το τέταρτο πρόγραμμα-πλαίσιο επί των δράσεων της Ευρωπαϊκής Κοινότητας στον τομέα της έρευνας, τεχνολογικής ανάπτυξης και επίδειξης (καλούμενων στο εξής  ETA) για τη χρονική περίοδο 1994-1998, στο οποίο καθορίζονται, μεταξύ άλλων, οι δραστηριότητες που πρέπει να αναληφθούν στον τομέα της διάδοσης και της αξιοποίησης των αποτελεσμάτων- ότι η παρούσα απόφαση λαμβάνει υπόψη την αιτιολόγηση που εκτίθεται στο  προοίμιο της παραπάνω απόφασης- ότι το άρθρο 130 Θ παράγραφος 3 της συνθήκης προβλέπει ότι το πρόγραμμα-πλαίσιο τίθεται σε εφαρμογή μέσω ειδικών προγραμμάτων εκπονούμενων στο πλαίσιο καθεμιάς από τις δράσεις που το απαρτίζουν και ότι σε κάθε ειδικό πρόγραμμα διευκρινίζονται οι  λεπτομέρειες της υλοποίησής του, καθορίζεται η διάρκειά του και προβλέπονται τα σχετικά μέσα που κρίνονται απαραίτητα- ότι το παρόν πρόγραμμα έχει ως στόχους να διασφαλίσει ευρεία διάδοση των αποτελεσμάτων έρευνας, να βοηθήσει στην καλύτερη εκμετάλλευσή τους, ενθαρρύνοντας με τη συνδρομή των ενδιαφερόμενων φορέων, τη μετατροπή των αποτελεσμάτων σε καινοτομίες, να  βοηθήσει στη μεταφορά τεχνολογίας, ιδίως προς τις μικρομεσαίες επιχειρήσεις, και να υποστηρίξει τις πρωτοβουλίες που αναλαμβάνονται σε εθνικό και περιφερειακό επίπεδο προσδίδοντάς τους κοινοτική διάσταση- ότι η διαδικασία καινοτομίας είναι σύνθετη και αμφίδρομη, ότι συμμετέχουν σ' αυτή διάφορες κατηγορίες φορέων και ότι, ως εκ τούτου, καλό είναι να συνδυάζονται οι δραστηριότητες διάδοσης και εκμετάλλευσης των αποτελεσμάτων με τις δραστηριότητες που  στοχεύουν στη βελτίωση της μεταφοράς των τεχνολογιών- ότι η δημιουργία ευνοϊκού περιβάλλοντος για την αξιοποίηση των αποτελεσμάτων και τη διάδοση των τεχνολογιών σε όλους τους τομείς της βιομηχανίας και σε όλες τις περιφέρειες της Κοινότητας συμβάλλει άμεσα στην προσαρμογή του βιομηχανικόυ ιστού και την  αυξημένη ανταγωνιστικότητα των επιχειρήσεων, ενισχύοντας έτσι την επιστημονική και τεχνολογική βάση της ευρωπαϊκής βιομηχανίας (συμπεριλαμβανομένων των MME), ώστε να καταστεί πιο ανταγωνιστική σε διεθνές επίπεδο- ότι το ποσό που κρίνεται αναγκαίο για την εκτέλεση του παρόντος προγράμματος ανέρχεται σε 293 εκατομμύρια Ecu- ότι οι πιστώσεις για κάθε οικονομικό έτος θα καθοριστούν από την αρμόδια για τον προϋπολογισμό αρχή, με την επιφύλαξη της διαθεσιμότητας των  πόρων στα πλαίσια των δημοσιονομικών προοπτικών και σύμφωνα με τους όρους που καθορίζονται στο άρθρο 1 παράγραφος 3 της απόφασης αριθ. 1110/94/EOK- ότι το περιεχόμενο του τετάρτου προγράμματος-πλαισίου κοινοτικών δράσεων ETA καθορίστηκε με βάση την αρχή της επικουρικότητας- ότι στο παρόν ειδικό πρόγραμμα προσδιορίζεται το περιεχόμενο των δραστηριοτήτων που πρέπει να αναληφθούν σύμφωνα με την αρχή  αυτή στον τομέα της διάδοσης και της αξιοποίησης των αποτελεσμάτων- ότι για το παρόν ειδικό πρόγραμμα ισχύουν οι κανόνες συμμετοχής των επιχειρήσεων, ερευνητικών κέντρων, συμπεριλαμβανομένου του Κοινού Κέντρου Ερευνών (ΚΚΕρ), και πανεπιστημίων καθώς και οι κανόνες για τη διάδοση των αποτελεσμάτων της έρευνας, οι οποίοι  καθορίζονται με τα μέτρα που προβλέπονται στο άρθρο 130 I της συνθήκης- ότι οι προσπάθειες της Επιτροπής προκειμένου να απλουστευθούν και να επιταχυνθούν οι διαδικασίες υποβολής υποψηφιοτήτων και επιλογής και προκειμένου να καταστούν περισσότερο διαφανείς, πρέπει να συνεχιστούν με στόχο τη διευκόλυνση της εφαρμογής του  προγράμματος και των ενεργειών που πρέπει να αναλάβουν οι επιχειρήσεις, κυρίως οι MME, τα ερευνητικά κέντρα και τα πανεπιστήμια για να συμμετάσχουν στην κοινοτική δράση ETA- ότι, λόγω της φύσεως των δραστηριοτήτων που θα αναληφθούν στό πλαίσιο του παρόντος προγράμματος, απαιτείται στενός συντονισμός με δραστηριότητες που αναλαμβάνονται στο πλαίσιο άλλων ειδικών προγραμμάτων- ότι είναι ίσως σκόπιμο να θεσπιστούν δραστηριότητες διεθνούς συνεργασίας με διεθνείς οργανισμούς και τρίτες χώρες με στόχο την εφαρμογή του παρόντος προγράμματος- ότι η διάδοση των αποτελεσμάτων προς τις MME συνιστά μια από τις προτεραιότητες του τετάρτου προγράμματος-πλαισίου- ότι η εν λόγω διάδοση αφορά τις MME που συμμετέχουν στα ειδικά προγράμματα, αλλά επίσης όλες εκείνες που μπορούν να χρησιμοποιήσουν  επιστημονικές γνώσεις ή νέες τεχνολογίες για να ενισχύσουν την ανταγωνιστικότητά τους- ότι είναι απαραίτητο να αναπτυχθεί και να ενισχυθεί η υποδομή της γνώσης ώστε να μπορέσουν τα αποτελέσματα να διαδοθούν και να αξιοποιηθούν στα διάφορα κράτη μέλη, έχοντας υπόψη ότι οι MME δρουν κατά κύριο λόγο εντός των εθνικών συνόρων- ότι το παρόν πρόγραμμα ευνοεί ιδιαίτερα τις MME των κρατών μελών και των περιφερειών που συμμετέχουν λιγότερο στις κοινοτικές δραστηριότητες E  &  TA και ότι συμβάλλει στη βελτίωση της οικονομικής και κοινωνικής συνοχής της Κοινότητας- ότι πρέπει να γίνει ανάλυση των ενδεχόμενων κοινωνικοοικονομικών επιπτώσεων και τεχνολογικών κινδύνων που συνδέονται με το πρόγραμμα- ότι η πρόοδος της εφαρμογής του παρόντος προγράμματος πρέπει να παρακολουθείται διαρκώς και συστηματικά για να είναι δυνατή η προσαρμογή του, κατά περίπτωση, στις επιστημονικές και τεχνολογικές εξελίξεις στο συγκεκριμένο τομέα- ότι πρέπει να διενεργηθεί  σε εύθετο χρόνο ανεξάρτητη αξιολόγηση της προόδου του προγράμματος με σκοπό να συγκεντρωθούν όλα τα στοιχεία εκτίμησης που είναι απαραίτητα για τον καθορισμό των στόχων του πέμπτου προγράμματος-πλαισίου ETA- ότι, όταν περατωθεί το πρόγραμμα αυτό, πρέπει  να διενεργηθεί η τελική αξιολόγηση των αποτελεσμάτων τους σε σχέση με τους στόχους που καθορίζονται στην παρούσα απόφαση- ότι το ΚΚΕρ δύναται να συμμετέχει σε έμμεσες δράσεις που καλύπτονται από το παρόν πρόγραμμα- ότι ζητήθηκε σχετικά η γνώμη της Επιτροπής Επιστημονικής και Τεχνικής Έρευνας (Crest),  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Θεσπίζεται ειδικό πρόγραμμα για τη διάδοση και την αξιοποίηση των αποτελεσμάτων των δραστηριοτήτων έρευνας και τεχνολογικής ανάπτυξης, συμπεριλαμβανομένης της επίδειξης, το οποίο ορίζεται στο παράρτημα I , για τη χρονική περίοδο από την  ημερομηνία θέσπισης της απόφασης έως τις 31 Δεκεμβρίου 1998.   Άρθρο 2  1.  Το ποσό που κρίνεται αναγκαίο για την εκτέλεση του προγράμματος ανέρχεται σε 293 εκατομμύρια Ecu, συμπεριλαμβανομένου ποσοστού 7,7 % κατά μέγιστον για τις δαπάνες προσωπικού και διοικητικής λειτουργίας.  2.  Στο παράρτημα II παρατίθεται ενδεικτική κατανομή του ποσού αυτού.  3.  Οι διαθέσιμες για κάθε οικονομικό έτος πιστώσεις καθορίζονται από την αρμόδια για τον προϋπολογισμό αρχή, ανάλογα με τις διαθέσιμες εντός των δημοσιονομικών προοπτικών πιστώσεις και σύμφωνα με τους όρους που προβλέπει το άρθρο 1 παράγραφος 3 της  απόφασης αριθ. 1110/94/EK, έχοντας υπόψη τις αρχές της χρηστής διαχείρισης που προβλέπονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.   Άρθρο 3  1.  Οι γενικοί κανόνες για τη χρηματοδοτική συμμετοχή της Κοινότητας περιέχονται στο παράρτημα IV της απόφασης αριθ. 1110/94/EK.  2.  Οι κανόνες για τη συμμετοχή επιχειρήσεων, κέντρων ερευνών και πανεπιστημίων και για τη διάδοση των αποτελεσμάτων καθορίζονται στα μέτρα που προβλέπει το άρθρο 130 I της συνθήκης.  3.  Στο παράρτημα III καθορίζονται οι ειδικοί κανόνες εφαρμογής του προγράμματος, οι οποίοι συμπληρώνουν εκείνους που αναφέρονται στις παραγράφους 1 και 2.   Άρθρο 4  1.  Προκειμένου να συμβάλει στην εξασφάλιση, μεταξύ άλλων, της αποδοτικής από άποψη κόστους εφαρμογής του παρόντος προγράμματος, η Επιτροπή, επικουρούμενη καταλλήλως από ανεξάρτητους εξωτερικούς εμπειρογνώμονες, παρακολουθεί διαρκώς και  συστηματικά την πρόοδο στα πλαίσια του προγράμματος σε σχέση με τους στόχους που αναφέρονται στο παράρτημα I , όπως διευρύνθηκαν στο πρόγραμμα εργασιών. Εξετάζει ιδιαίτερα κατά πόσον οι στόχοι, οι προτεραιότητες και οι χρηματοδοτικοί πόροι εξακολουθούν  να παρακολουθούν τη μεταβαλλόμενη κατάσταση. Με βάση τα αποτελέσματα αυτής της διαδικασίας παρακολούθησης, υποβάλλει, εφόσον χρειάζεται, προτάσεις για την προσαρμογή ή τη συμπλήρωση του παρόντος προγράμματος.  2.  Προκειμένου να συμβάλει στην αξιολόγηση των κοινοτικών δραστηριοτήτων, όπως απαιτείται από το άρθρο 4 παράγραφος 2 της απόφασης αριθ. 1110/94/EOK, και σύμφωνα με το χρονοδιάγραμμα που προβλέπεται στην εν λόγω παράγραφο, η Επιτροπή αναθέτει σε  ανεξάρτητους ειδικευμένους εμπειρογνώμονες την εξωτερική αξιολόγηση των δραστηριοτήτων που διεξάγονται στα πλαίσια των τομέων που καλύπτονται από το παρόν πρόγραμμα, καθώς και της διαχείρισής τους κατά την πενταετία που προηγείται της αξιολόγησης αυτής.   3.  Κατά τη λήξη του παρόντος προγράμματος, η Επιτροπή μεριμνά για τη διενέργεια ανεξάρτητης τελικής αξιολόγησης των επιτευχθέντων αποτελεσμάτων σε σχέση με τους στόχους που καθορίζονται στο παράρτημα III της απόφασης αριθ. 1110/94/EOK και στο παράρτημα  I της παρούσας απόφασης. Η έκθεση τελικής αξιολόγησης διαβιβάζεται στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.   Άρθρο 5  1.  Η Επιτροπή καταρτίζει πρόγραμμα εργασιών σύμφωνα με τους στόχους που εκτίθενται στο παράρτημα I και την ενδεικτική χρηματοδοτική κατανομή που εκτίθεται στο παράρτημα II και το αναπροσαρμόζει κατά περίπτωση. Στο εν λόγω πρόγραμμα  καθορίζονται λεπτομερώς:  - οι στόχοι και τα είδη δραστηριοτήτων που θα αναληφθούν,  - το χρονοδιάγραμμα εφαρμογής, συμπεριλαμβανομένων των ημερομηνιών για προκηρύξεις για την υποβολή προτάσεων,  - οι προτεινόμενες χρηματοδοτικές και διαχειριστικές ρυθμίσεις και οι γενικές γραμμές των μέτρων για την εφαρμογή των δραστηριοτήτων, συμπεριλαμβανομένων των προπαρασκευαστικών, συνοδευτικών και υποστηρικτικών μέτρων,  - ρυθμίσεις για το συντονισμό με δραστηριότητες διάδοσης και αξιοποίησης που διεξάγονται, ιδίως στα πλαίσια των ειδικών προγραμμάτων της δράσης I του προγράμματος πλαισίου, ειδικών προγραμμάτων, και, κατά περίπτωση, για την εξασφάλιση της καλύτερης  αλληλεπίδρασης με τις δραστηριότητες σε άλλα πλαίσια, όπως το Eureka και το Cost.  2.  Η Επιτροπή δημοσιεύει προκηρύξεις για υποβολή προτάσεων σχεδίων με βάση το πρόγραμμα εργασιών.   Άρθρο 6  1.  Υπεύθυνη για την εκτέλεση του προγράμματος είναι η Επιτροπή.  2.  Στις περιπτώσεις που προβλέπονται στο άρθρο 7 παράγραφος 1, η Επιτροπή επικουρείται από επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.  3.  Ο αντιπρόσωπος της Επιτροπής υποβάλλει στην εν λόγω επιτροπή σχέδιο των ληπτέων μέτρων. Η Επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος,  αποφασίζει δε με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών  μελών σταθμίζονται σύμφωνα με το προαναφερόμενο άρθρο. Ο πρόεδρος δεν ψηφίζει.  4.  Η Επιτροπή θεσπίζει τα προτεινόμενα μέτρα όταν είναι σύμφωνα με τη γνώμη της επιτροπής.  5.  Όταν τα προτεινόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  6.  Εάν το Συμβούλιο δεν αποφασίσει εντός προθεσμίας τριών μηνών από την ημερομηνία υποβολής της πρότασης, τα προτεινόμενα μέτρα θεσπίζονται από την Επιτροπή.   Άρθρο 7  1.  Η διαδικασία που προβλέπεται στο άρθρο 6 παράγραφοι 2 έως 6 εφαρμόζεται στις ακόλουθες περιπτώσεις:  - για την προετοιμασία και την αναπροσαρμογή του προγράμματος εργασιών που αναφέρεται στο άρθρο 5 παράγραφος 1,  - για το περιεχόμενο των προσκλήσεων για υποβολή προτάσεων,  - για την αξιολόγηση των δραστηριοτήτων που προτείνονται για κοινοτική χρηματοδότηση, καθώς και του ποσού κοινοτικής χρηματοδότησης που κρίνεται αναγκαίο για κάθε δραστηριότητα όταν τούτο ανέρχεται σε 0,2 εκατομμύρια Ecu τουλάχιστον, και για την  αξιολόγηση όλων των δραστηριοτήτων που προτείνονται για τον τομέα Γ,  - για τυχόν προσαρμογές της ενδεικτικής κατανομής του ποσού, όπως περιέχεται στο παράρτημα II,  - για συγκεκριμένες λεπτομέρειες της χρηματοδοτικής συμμετοχής της Κοινότητας στις διάφορες προβλεπόμενες δραστηριότητες,  - για τα μέτρα και την εντολή για την αξιολόγηση του προγράμματος,  - για τυχόν παρέκκλιση από τους κανόνες του παραρτήματος III,  - για τη συμμετοχή, σε οποιοδήποτε πρόγραμμα, νομικών προσώπων από τρίτες χώρες και διεθνείς οργανισμούς.  2.  Όταν, σύμφωνα με την τρίτη περίπτωση της παραγράφου 1, το ποσό της κοινοτικής συνδρομής είναι μικρότερο από 0,2 εκατομμύρια Ecu, η Επιτροπή ενημερώνει την επιτροπή για τα σχέδια και το αποτέλεσμα της αξιολόγησής τους.  3.  Η Επιτροπή ενημερώνει τακτικά την επιτροπή σχετικά με την πορεία της εφαρμογής του προγράμματος στο σύνολό του.   Άρθρο 8  Η παρούσα απόφαση απευθύνεται στα κράτη μέλη.  Βρυξέλλες, 15 Δεκεμβρίου 1994.  Για το Συμβούλιο Ο Πρόεδρος A. MERKEL  (1) EE αριθ. C 228 της 17. 8. 1994, σ. 198.(2) EE αριθ. C 341 της 9. 12. 1994.(3) Γνώμη που διατυπώθηκε στις 14 Σεπτεμβρίου 1994 (δεν έχει δημοσιευθεί ακόμη στην Επίσημη Εφημερίδα).(4) EE αριθ. L 126 της 18. 5. 1994, σ. 1.    ΠΑΡΑΡΤΗΜΑ I   ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ  Το παρόν ειδικό πρόγραμμα συμβαδίζει πλήρως με τις κατευθυντήριες γραμμές του τέταρτου προγράμματος-πλαισίου και εκτίθενται αναλυτικά σε αυτό στον τομέα της διάδοσης και αξιοποίησης.  Το κεφάλαιο στο παράρτημα III που αφορά την τρίτη δραστηριότητα βάσει εκείνου του προγράμματος αποτελεί αναπόσπαστο τμήμα του παρόντος προγράμματος.  I. ΣΤΟΧΟΙ ΚΑΙ ΓΕΝΙΚΕΣ ΑΡΧΕΣ ΕΦΑΡΜΟΓΗΣ Η δράση στο χώρο της διάδοσης και αξιοποίησης αποτελεσμάτων συμπληρώνει τις δράσεις των κρατών μελών δίνοντάς τους επιπλέον διάσταση και αξία σε κοινοτικό επίπεδο. Έχει πέντε στόχους:  - εξασφάλιση της ευρύτερης δυνατής διάδοσης των αποτελεσμάτων των εργασιών E  &  A που διεξάγονται στο πλαίσιο των κοινοτικών και εθνικών προγραμμάτων,  - τη βέλτιστη εκμετάλλευσή τους, ήτοι την εξασφάλιση ότι, με τη βοήθεια των εμπλεκόμενων φορέων, θα μετατρέπονται σε καινοτομίες τα αποτελέσματα που λαμβάνονται σε κοινοτικό επίπεδο καθώς και, όπου είναι δυνατόν, τα εθνικά προγράμματα,  - την προώθηση της μεταφοράς τεχνολογίας, ιδίως, στις MME,  - στήριξη των πρωτοβουλιών που αναλαμβάνονται σε εθνικό επίπεδο για να τους δοθεί μια πανευρωπαϊκή διάσταση,  - την εξασφάλιση της συνεχούς ανάπτυξης της εξειδίκευσης στη διαδικασία καινοτομίας και μεταφοράς τεχνολογίας.  Το πρόγραμμα αυτό, με τους στόχους και το περιεχόμενό του, θα ωφελήσει τις λιγότερο ευνοημένες από τα προγράμματα E  &  A περιφέρειες της Κοινότητας και θα συμβάλει στην οικονομική και κοινωνική συνοχή. Το πρόγραμμα εργασίας θα προτείνει ειδικά μέτρα  για το σκοπό αυτό. Συνδέεται, συνεπώς, στενά με τις πρωτοβουλίες που αναλαμβάνονται στους εν λόγω τομείς, και λαμβάνει υπόψη την ανακοίνωση της Επιτροπής περί συνοχής και πολιτικής ETA [COM(93) 203 final]. Οι πρότυπες δράσεις θα τεθούν σε εφαρμογή σε  συντονισμό με άλλες κοινοτικές δραστηριότητες που έχουν παρόμοιους στόχους.  Το πρόγραμμα συμβάλλει επίσης σε δράσεις συνεργασίας με κράτη μη μέλη και με διεθνείς οργανισμούς στους τομείς που εμπίπτουν στο πεδίο εφαρμογής του.  Η ευθύνη για την εκμετάλλευση των αποτελεσμάτων E  &  TA θα ανήκει κατά μεγάλο μέρος στις επιχειρήσεις, αλλά απαιτείται επίσης κάποια βοήθεια και παρακολούθηση εκ μέρους της Κοινότητας, χωρίς ωστόσο να επιβαρύνονται υπερβολικά οι επιχειρήσεις.  Στο κοινοτικό επίπεδο, οι δράσεις διάδοσης και αξιοποίησης εφαρμόζονται μέσω των ειδικών προγραμμάτων της πρώτης δράσης και αυτού του προγράμματος. Πιο συγκεκριμένα, έχει διατεθεί ποσοστό 1 % περίπου του συνολικού προϋπολογισμού του τετάρτου  προγράμματος-πλαισίου για το σκοπό αυτό, στα πλαίσια της πρώτης δράσης, για τη διάδοση και αξιοποίηση των αποτελεσμάτων. Αυτό θα καλύπτει ιδίως τις δράσεις τομεακής διάδοσης και αξιοποίησης.  Τα ειδικά προγράμματα της δράσης 1 επιδιώκουν τη διάδοση και αξιοποίηση αποτελεσμάτων που αφορούν τους τομείς της έρευνάς τους, σε στενό συντονισμό με τις δράσεις που αναλαμβάνονται δυνάμει του παρόντος προγράμματος, με σκοπό την αποφυγή διπλής εργασίας  και σπατάλης των πόρων, τη διατήρηση καλής γεωγραφικής ισορροπίας μεταξύ των προβλεπομένων δράσεων και την καλή χρήση των υφισταμένων δυνάμει της τρίτης δράσης ειδικοτήτων και υποδομών, ιδίως του δικτύου κέντρων αναδιανομής ως κοινής βάσης  δραστηριοτήτων.  Σε στενή συνεργασία με το παρόν ειδικό πρόγραμμα, άλλα ειδικά προγράμματα εξαφαλίζουν, μεταξύ άλλων, ότι μεταξύ των κριτηρίων αξιολόγησης και επιλογής σχεδίων E & TA λαμβάνονται υπόψη τα θέματα διάδοσης και αξιοποίησης, και ότι τηρούνται οι όροι των  συμβάσεων που αφορούν την προστασία, αξιοποίηση και διάδοση καθώς και ότι τα δίκτυα και οι εταιρικές σχέσεις που έχουν δημιουργηθεί σε σχέση με σχέδια έρευνας έχουν επίσης τη δυνατότητα συμμετοχής στη διαδικασία διάδοσης και αξιοποίησης των  επιτυγχανομένων αποτελεσμάτων.  II. ΠΕΡΙΕΧΟΜΕΝΟ Για να επιτευχθούν οι στόχοι αυτοί, χρειάζεται μια νέα προσέγγιση που να λαμβάνει υπόψη της την πολυμορφία των εμπλεκόμενων παραγόντων, το σωρευτικό, αμφίδρομο και σύνθετο χαρακτήρα της διαδικασίας καινοτομίας, καθώς και τις ειδικές ανάγκες των MME.  Η προσέγγιση αυτή εντάσσει τελικά σε ένα ενιαίο πρόγραμμα τη συνέχεια του Value και του Sprint και τις σχετικές δραστηριότητες διάδοσης και αξιοποίησης του Thermie και εκμεταλλεύεται πλήρως τη συνεργία των δραστηριοτήτων που προβλέπονται στους τομείς  δράσης του παρόντος προγράμματος.  Η έμφαση που δίδεται στις MME εκφράζεται στους τρεις προτεινόμενους τομείς: ο τομέας Α, που αφορά τη "διάδοση και εκμετάλλευση των αποτελεσμάτων της κοινοτικής έρευνας", απευθύνεται ειδικότερα στις MME που συμμετέχουν στα ειδικά προγράμματα ή που είναι  σε θέση να εκμεταλλευθούν τις γνώσεις που προκύπτουν από τα κοινοτικά ή τα εθνικά ερευνητικά προγράμματα. Ο τομέας Β, "Διάδοση τεχνολογιών στις επιχειρήσεις", αφορά τη μεγάλη μάζα των MME που οφείλουν να ενσωματώσουν στις δραστηριότητές τους τις γνώσεις  και τις νέες τεχνολογίες που χρειάζονται προκειμένου να διατηρήσουν ή να αυξήσουν την ανταγωνιστικότητά τους και τις οποίες οφείλουν να προμηθευτούν απ' έξω επειδή δεν ασκούν οι ίδιες δραστηριότητες E  &  TA. Ο τομέας Γ, "Η χρηματοοικονομική διάσταση  της διάδοσης των τεχνολογιών", προβλέπει μέτρα και μέσα από τα οποία μπορούν να επωφεληθούν και οι δύο αυτές κατηγορίες MME.  Α. Η διάδοση και η εκμετάλλευση των αποτελεσμάτων έρευνας Στόχος του τομέα αυτού είναι να προαγάγει, όπου είναι δυνατόν, τη διατομεακή και διεθνική διάδοση και εκμετάλλευση των αποτελεσμάτων έρευνας, απ' όπου και αν προέρχονται και, ιδίως, να κάνει γνωστές τις δραστηριότητες E & TA της Κοινότητας και τα  αποτελέσματά τους προκειμένου να χρησιμοποιούνται περισσότερο και να διευκολυνθεί η επιστημονική και τεχνική συνεργασία στην Ευρώπη.  Αποτελείται από ένα συνεκτικό σύνολο δραστηριοτήτων που περιλαμβάνουν υπηρεσίες γενικού χαρακτήρα, όπως το κοινοτικό δίκτυο κέντρων αναδιανομής και η δημόσια υπηρεσία ενημέρωσης και διάδοσης, ειδικευμένες υπηρεσίες παροχής βοήθειας για την προστασία και  την εκμετάλλευση των αποτελεσμάτων, καθώς και μέτρα για τη βελτίωση της αποτελεσματικότητας, τόσο στο οικονομικό όσο και στο κοινωνικό επίπεδο, της αξιοποίησης και της μεταφοράς των αποτελεσμάτων έρευνας.  1. Τα κοινοτικό δίκτυο κέντρων αναδιανομής Η δράση που εφαρμόζεται στα πλαίσια του τρίτου προγράμματος-πλαισίου για τη δημιουργία ενός δικτύου κέντρων αναδιανομής "Value" στα κράτη μέλη για την προώθηση των κοινοτικών δραστηριοτήτων E  &  TA και των αποτελεσμάτων τους, θα συνεχιστεί και θα  αναπτυχθεί σε βάθος προκειμένου να κάνει τα κέντρα περισσότερο γνωστά στις επιχειρήσεις και τα ερευνητικά εργαστήρια των χωρών αυτών, να βελτιώσει τη διεθνική εκμετάλλευση των αποτελεσμάτων έρευνας διευκολύνοντας τις επιστημονικές και τεχνικές εταιρικές  σχέσεις.  Η δράση αυτή θα πρέπει να ενισχυθεί και να αναπτυχθεί με τους ακόλουθους τρόπους:  - παροχή υπηρεσιών σε επιχειρήσεις και ερευνητικά εργαστήρια για να διευκολυνθεί η πρόσβασή τους στις πληροφορίες σχετικά με τις κοινοτικές δραστηριότητες E & TA και επίδειξης,  - διευκόλυνση, όπου είναι δυνατόν, της διεθνικής διάδοση εθνικών αποτελεσμάτων έρευνας ή αποτελεσμάτων που προέκυψαν από προγράμματα όπως το Eureka και το Cost,  - συστηματική εξέταση των τεχνοοικονομικών δυνατοτήτων των αποτελεσμάτων E  &  TA σε συνεργασία με τα ειδικά προγράμματα και τους ενδιαφερόμενους αντισυμβαλλομένους, για τη διάδοσή τους στα κέντρα αναδιανομής,  - εξέταση των πιθανών επιστημονικών και τεχνολογικών αναγκών του βιομηχανικού ιστού προκειμένου να υπάρχει καλύτερη, ει δυνατόν, αντιστοιχία με την προσφορά που δημιουργούν τα κοινοτικά ή εθνικά ερευνητικά προγράμματα,  - οργάνωση δράσεων προώθησης των αποτελεσμάτων με ειδικό στόχο, σύμφωνα με τα θέματα που επιλέγονται σε συνάρτηση με τις ανάγκες της τοπικής βιομηχανίας,  - ανάπτυξη σε βάθος της συνεργίας με τα υφιστάμενα δίκτυα και τους ενδιαφερόμενους εθνικούς και περιφερειακούς φορείς, προκειμένου να διασφαλιστεί η προώθηση των κοινοτικών προγραμμάτων E  &  TA, και η καλύτερη διεθνική διάδοση και εκμετάλλευση των  αποτελεσμάτων έρευνας απ' όπου και αν προέρχονται, συμπεριλαμβανομένης της υποστήριξης των δραστηριοτήτων του δικτύου του οργανισμού προώθησης των ενεργειακών τεχνολογιών (OPET) στον τομέα της διάδοσης και αξιοποίησης των αποτελεσμάτων ETA,  - παροχή υπηρεσιών τηλεπληροφορικής στα κέντρα αναδιανομής για να διευκολυνθεί η εργασία από κοινού,  - συνεργασία μεταξύ των κέντρων αναδιανομής του "Value" με σκοπό τον προσδιορισμό της μεθοδολογίας συζήτησης και εκμετάλλευσης αποτελεσμάτων καθώς και μεταφοράς της τεχνολογίας, δίνοντας ιδιαίτερη προσοχή στα δίκτυα Sprint.  2. Η υπηρεσία ενημέρωσης και διάδοσης Η υπηρεσία ενημέρωσης και διάδοσης στηρίζεται σε τρεις βάσεις: στην υπηρεσία συλλογής και παραγωγής πληροφοριών, στις υπηρεσίες και τα προϊόντα διάδοσης πληροφοριών μέσω δικτύων προς το κοινό και προς ειδικές ομάδες και στις υπηρεσίες και τα προϊόντα  που ασχολούνται κυρίως με την ενημέρωση και την ευαισθητοποίηση του κοινού στο θέμα της έρευνας.  Προβλέπονται οι ακόλουθες δραστηριότητες:  - βελτιστοποίηση της υπηρεσίας ενημέρωσης Cordis και επέκτασή της με σκοπό να παρέχει πρόσβαση σε διαθέσιμες πηγές πληροφοριών αποθηκευμένων ηλεκτρονικώς (Eureka, Cost, άλλα σχήματα διεθνούς έρευνας, εθνικά σημεία επαφών κ.λπ.) και σε έγγραφα πολυμέσων,   - ειδική διαμόρφωση και παρουσίαση των πληροφοριών σε ειδικευμένες ομάδες που αποτελούν "φορείς διάδοσης πληροφοριών": επιστημονικοί ανταποκριτές, τεκμηριωτές, κέντρα αναδιανομής, άλλα δίκτυα μεσαζόντων, κ.λπ.,  - σχεδιασμός και πραγματοποίηση νέων προϊόντων ενημέρωσης προσαρμοσμένων στην πολυμορφία των πιθανών αναγκών και διάδοση μέσω διάφορων μέσων όπων τα CD-ROM, τα δημόσια δίκτυα, τα αποσπάσματα βάσεων δεδομένων, τα δελτία, κ.λπ.,  - συνέχιση της εκδοτικής δραστηριότητας που απευθύνεται στην επιστημονική κοινότητα, στους φορείς διάδοσης πληροφοριών και στο κοινό,  - χρησιμοποίηση διάφορων μέσων επικοινωνίας και ευαισθητοποίησης του κοινού, εκτός των έντυπων εκδόσεων με τη χρησιμοποίηση π.χ. οπτικοακουστικών τεχνικών και πολυμέσων,  - ενίσχυση του συντονισμού με τις εθνικές δραστηριότητες ίδιου τύπου.  3. Η προστασία των γνώσεων Αυτή η γραμμή δράσης έχει ως στόχο να ενημερώσει και να ευαισθητοποιήσει τους ερευνητές, και ειδικότερα τις MME γύρω από θέματα σχετικά με την προστασία των δικαιωμάτων βιομηχανικής και πνευματικής ιδιοκτησίας και επίσης να βοηθήσει οργανισμούς που δεν  έχουν τους απαραίτητους πόρους να προστατεύσουν τα αποτελέσματα κοινοτικής E  &  TA στα οποία κατέληξαν.  Θα διοργανωθούν συνέδρια και δράσεις κατάρτισης για να αυξηθεί το επίπεδο ευαισθητοποίησης των ερευνητών όσον αφορά την πνευματική και τη βιομηχανική ιδιοκτησία. Θα αναπτυχθεί συνεργασία με το Ευρωπαϊκό Γραφείο Διπλωμάτων Ευρεσιτεχνίας καθώς και με τα  εθνικά γραφεία για την ανάληψη κοινών δράσεων.  Θα εξακολουθήσει να διασφαλίζεται η προστασία της πνευματικής περιουσίας (διπλώματα ευρεσιτεχνίας, εμπορικά σήματα, κ.λπ.) της Κοινότητας. Μπορεί να δοθεί βοήθεια καθώς και χρηματοδοτική υποστήριξη, υπό ορισμένους όρους, κατόπιν αίτησης σε πανεπιστήμια,  ερευνητικά κέντρα και MME για την προστασία των αποτελεσμάτων της κοινοτικής έρευνας.  4. Βοήθεια για την εκμετάλλευση των αποτελεσμάτων έρευνας Στόχος αυτής της γραμμής δράσης είναι να προσφερθούν, ιδίως σε MME, ειδικευμένες υπηρεσίες και δυνατότητες να λάβουν βοήθεια, οι οποίες θα συμπληρώνουν τη δραστηριότητα των κέντρων αναδιανομής και θα διευκολύνουν τις ανταλλαγές έρευνας-βιομηχανίας,  καθώς και τις διαδικασίες διατομεακής και διεθνικής εκμετάλλευσης των αποτελεσμάτων.  - οι υπηρεσίες που προτείνονται, αφού συνεκτιμηθούν οι τεχνικοοικονομικές δυνατότητες εκμετάλλευσης των αποτελεσμάτων, μπορούν να αφορούν συγκεκριμένα: τον εντοπισμό μελλοντικών αγορών (συμπεριλαμβανομένης της μελέτης της τεχνολογικής εξέλιξης), μελέτες  τεχνικοοικονομικής σκοπιμότητας, δράσεις εμπορικής προώθησης, δραστηριότητες κατάρτισης, συμβουλές σε θέματα της στρατηγικής εκμετάλλευσης και εξέταση των δυνατοτήτων μετέπειτα βιομηχανικής εκμετάλλευσης στο πλαίσιο διακρατικών σχεδίων (π.χ. Eureka) ή  άλλων κοινοτικών πρωτοβουλιών,  - οι δράσεις παροχής βοήθειας θα έχουν τη μορφή μερικής χρηματοδοτικής υποστήριξης σε δραστηριότητες διαβίβασης, προσαρμογής και εκμετάλλευσης των αποτελεσμάτων.  Μπορούν να περιλαμβάνουν συγκεκριμένα δράσεις ειδικά για τις MME, υποστήριξη δραστηριοτήτων μεταφοράς γνώσεων (δράσεις κατάρτισης, τεχνολογικές λέσχες, κινητικότητα τεχνικών) για την προώθηση ακαδημαϊκών/βιομηχανικών εταιρικών σχέσεων ενθαρρύνοντας έτσι  αποφοίτους με την κατάλληλη ειδίκευση να ακολουθούν σταδιοδρομίες στη βιομηχανία, καθώς και τη μερική χρηματοδότηση σχεδίων εκμετάλλευσης αποτελεσμάτων έρευνας διεθνικού ή διατομεακού χαρακτήρα.  Οι εργασίες αυτές θα πραγματοποιηθούν με τη βοήθεια επιλεγμένων εμπειρογνωμόνων ή συμβούλων ή αρμόδιων οργανισμών στα κράτη μέλη. Θα επιδιωχθεί επίσης η βελτίωση του συντονισμού μεταξύ των δικτύων που δημιουργούνται και των δραστηριοτήτων που  διεξάγονται σε εθνικό και περιφερειακό επίπεδο στον τομέα της αξιοποίησης και της διάδοσης των τεχνολογιών.  Όσον αφορά τα μέσα υποστήριξης της χρήσης αποτελεσμάτων μέσω της μεταφοράς κατάρτισης και προσωπικού, θα επιδιωχθεί συνεργία με το Leonardo και με ανάλογα συμπληρωματικά μέτρα όσον αφορά τα συγκεκριμένα προγράμματα.  5. Αξιοποίηση της έρευνας και κοινωνία Στόχος αυτής της γραμμής δράσης είναι να συμβάλει με μελέτες και με τα κατάλληλα μέτρα στην αύξηση της αποτελεσματικότητας της αξιοποίησης και της μεταφοράς των αποτελεσμάτων έρευνας και στον ορισμό της μελλοντικής στρατηγικής, παίρνοντας υπόψη τόσο τις  ανάγκες της οικονομίας όσο και της κοινωνίας. Στόχος είναι επίσης να αναληφθούν κοινές δράσεις που να συνδέουν την επιστημονική και εκπαιδευτική κοινότητα, τους δημόσιους και ιδιωτικούς φορείς λήψης αποφάσεων, τους κοινωνικούς φορείς και τα μέσα μαζικής  ενημέρωσης για να υπάρξει καλύτερη επικοινωνία μεταξύ των εκπροσώπων της κοινωνίας και του επιστημονικού κόσμου.  Οι αρμόδιες διοικητικές δομές στα κράτη μέλη θα συνεργαστούν στην εφαρμογή αυτής της γραμμής δράσης προκειμένου να δράσουν συνδυασμένα και να εμπλουτισθούν αμοιβαία από μια συντονισμένη προσέγγιση και να ανταλλάξουν πληροφορίες.  Η δράση θα μπορούσε να περιλαμβάνει τα ακόλουθα θέματα και δραστηριότητες από την οπτική της μεταφοράς γνώσεων και της εκμετάλλευσής τους ανάλογα με την έκβαση της αξιολόγησης των τρεχουσών δραστηριοτήτων:  - αξιολόγηση του οικονομικού και κοινωνικού αντικτύπου των δραστηριοτήτων E  &  TA,  - οικονομία και διαχείριση της έρευνας,  - οργάνωση δράσεων επικοινωνίας με στόχο να γίνουν περισσότερο αντιληπτές οι επιπτώσεις και ο αντίκτυπος της επιστήμης και της τεχνολογίας.  Οι δραστηριότητες αυτές θα τεθούν σε εφαρμογή σε στενή συνεργασία με τις δραστηριότητες που αναλαμβάνονται για την αξιολόγηση των επιλογών επιστημονικής και τεχνικής πολιτικής στο πρόγραμμα "τελειοποιημένη κοινωνικοοικονομική έρευνα".  Β. Η διάδοση των τεχνολογιών στις επιχειρήσεις Ο τομέας αυτός αφορά ειδικότερα τις MME του βιομηχανικού, βιοτεχνικού τομέα και του τομέα παροχής υπηρεσιών η ανταγωνιστικότητα των οποίων εξαρτάται από την πρόσβασή τους στις νέες τεχνολογίες αλλά δεν έχουν τα μέσα να συμμετάσχουν σε δραστηριότητες  κοινοτικής έρευνας ή στην άμεση εκμετάλλευση των αποτελεσμάτων τους. Οι εν λόγω επιχειρήσεις συχνά βρίσκονται σε τομείς χαμηλής ή μεσαίας τεχνολογικής έντασης και η ικανότητά τους "αφομοίωσης" των νέων τεχνολογιών πρέπει να αυξηθεί.  Γι' αυτό το σκοπό, θα πρέπει να ευαισθητοποιηθούν στις νέες τεχνολογίες που είναι διαθέσιμες, απ'όπου και αν προέρχονται, και στις ευκαιρίες που προσφέρουν σε σχέση με τις ανάγκες και τη στρατηγική τους. Λόγω του αριθμού τους δεν προβλέπεται να  αναληφθεί άμεση δράση.  Για να φτάσει αυτές τις επιχειρήσεις, η Κοινότητα, σε συνάρτηση με τα κράτη μέλη και τις περιφέρειες, οφείλει να παίξει ρόλο καταλυτικό και κινητήριο. Αυτό μπορεί να σημαίνει αποκέντρωση οργανώσεων και δραστηριοτήτων. Η Κοινότητα θα στηριχθεί στους  αρμόδιους οργανισμούς στα κράτη μέλη, στους μεσάζοντες μεταφοράς τεχνολογιών, στους φορείς διάδοσης πληροφοριών, στα διάφορα εκπαιδευτικά ιδρύματα, κ.λπ., έτσι ώστε να έχει η δράση της το μεγαλύτερο δυνατό αντίκτυπο.  Στόχος της δράσης που αναλαμβάνεται δυνάμει του παρόντος τίτλου είναι να επιτύχει τη μεγαλύτερη ευαισθητοποίηση της Ευρώπης ως προς τους οργανισμούς αυτούς, και να αυξήσει την ποιότητα και τον επαγγελματισμό τους, προωθώντας τη λειτουργία δικτύων  συνεργασίας, την ανταλλαγή των καλύτερων πρακτικών, της κατάρτιση και την υποστήριξη κοινών δράσεων. Θα επιζητηθεί η συνεργία με τη δράση MINT ("Managing the Integration of New Technologies") και με τα δίκτυα που λειτουργούν στα πλαίσια του προγράμματος  Sprint (όπως. π.χ. το Eurotech).  Η κοινοτική δράση οφείλει, από την άλλη πλευρά, να βοηθήσει στη δημιουργία ενός ευνοϊκού περιβάλλοντος για την αφομοίωση των τεχνολογιών αναλαμβάνοντας δράσεις ευαισθητοποίησης των επιχειρήσεων, επιδεικνύοντας τις αποτελεσματικές μεθόδους και προωθώντας  τις σύγχρονες τεχνικές διαχείρισης και καινοτομίας. Οφείλει τέλος να βελτιώσει τις γενικές γνώσεις για τους εν λόγω μηχανισμούς, τα μέσα και τις κατάλληλες πολιτικές και να διευκολύνει τη διάδοση της καλύτερης πρακτικής, ιδίως σε τοπικούς και  περιφερειακούς φορείς, διοργανώνοντας την ανταλλαγή εμπειριών και την αξιολόγησή τους.  Ο τομέας αυτός πρέπει έτσι να περιλαμβάνει ταυτόχρονα έξι μεγάλες κατηγορίες φορέων:  - τα κέντρα τεχνολογικών πόρων (ΚΤΠ), που μπορούν να δώσουν στις MME τις τεχνολογικές γνώσεις που χρειάζονται για ένα σχέδιο καινοτομίας (πανεπιστήμια και δημόσια ερευνητικά κέντρα, τομεακά κέντρα συλλογικής έρευνας, εταιρίες που αναλαμβάνουν την  εκπόνηση ερευνών με σύμβαση, κ.λπ.),  - τους φορείς παροχής υπηρεσιών διασύνδεσης, που μπορούν να διαγνώσουν γρήγορα τις ανάγκες της MME-πελάτη τους και να την κατευθύνουν προς το αρμόδιο ΚΤΠ,  - τους φορείς παροχής ειδικευμένων συμβουλών, [ποιότητα, σχέδιο (design), συμβουλές σε θέματα οργάνωσης, συμβουλές για την αναζήτηση εταίρων, για τη δημιουργία δικτύων κ.λπ.],  - τους φορείς παροχής χρηματοοικονομικών υπηρεσιών, που δίνουν τα απαραίτητα κεφάλαια για τη διεξαγωγή σχεδίων καινοτομίας,  - τους δημόσιους, εθνικούς, τοπικούς και περιφερειακούς οργανισμούς που ορίζουν τις πολιτικές, καθορίζουν τις συνθήκες μέσα στις οποίες πρέπει να λειτουργούν οι επιχειρήσεις, διαχειρίζονται τις διαδικασίες στήριξης,  - οργανισμοί κατάρτισης και επαγγελματικής εκπαίδευσης.  Ο τομέας αυτός περιλαμβάνει τρεις γραμμές δράσης:  1. Τα διεθνικά δίκτυα υποστήριξης της μεταφοράς και της διάδοσης τεχνολογιών Θα δοθεί έμφαση στον ευρωπαϊκό προσανατολισμό, την ποιότητα και την αποτελεσματικότητα των υπηρεσιών υποστήριξης της καινοτομίας και της μεταφοράς τεχνολογιών. Θα προωθηθεί μια συντονισμένη προσέγγιση, η οποία θα ξεκινάει από τις ανάγκες των  επιχειρήσεων ("bottom-up") και θα θίγει όλες τις πτυχές που αφορούν τη μεταφορά και τη χρησιμοποίηση τεχνολογιών.  Οι δραστηριότητες που προβλέπονται είναι:  - η εδραίωση και ανάπτυξη των διεθνικών δικτύων συνεργασίας στα οποία συμμετέχουν εθνικοί ή περιφερειακοί φορείς μεταφοράς και διάδοσης τεχνολογιών, για την ενίσχυση του ευρωπαϊκού προσανατολισμού: οργανισμοί έρευνας και τεχνολογικής ανάπτυξης, τομεακά  τεχνικά κέντρα, τεχνοπόλεις και επιστημονικά πάρκα, οργανισμοί και τοπικά ή περιφερειακά δίκτυα διάδοσης τεχνολογίας, κ.λπ.,  - η προαγωγή της συνεργασίας μεταξύ πανεπιστημίων ή ερευνητικών κέντρων, βιομηχανίας, MME και μεγάλων επιχειρήσεων, και οικονομικών παραγόντων, προκειμένου να διευκολυνθεί η ίδρυση, επέκταση και η διεθνική ανάπτυξη εταιριών υψηλής τεχνολογίας,  - οργάνωση και υποστήριξη της πρόσβασης σε διεθνείς φορείς γνώσεων για το σχεδιασμό και την αξιολόγηση δικτύων διάδοσης τεχνολογιών στις λιγότερο ευνοημένες περιφέρειες. Σχέδια με καλές προοπτικές που δεν έχουν ακόμη φτάσει στο απαιτούμενο επίπεδο θα  δεχθούν προτάσεις βελτίωσης μέσω εταιρικών σχέσεων προκειμένου να γίνουν αποδεκτά στο μέτρο του δυνατού,  - η στήριξη πρωτοβουλιών που αναλαμβάνονται σε εθνικό ή περιφερειακό επίπεδο και στόχο έχουν να βελτιώσουν την αποτελεσματικότητα των υπηρεσιών μεταφοράς τεχνολογιών: σειρές μαθημάτων κατάρτισης (π.χ. υπό μορφή "θερινού πανεπιστημίου"), ανταλλαγές  εμπειριών και καλών πρακτικών, έκδοση εγχειριδίων, προκειμένου να προσλάβουν αυτές οι πρωτοβουλίες διευρωπαϊκή διάσταση,  - μέτρα για τη διευκόλυνση της διευρωπαϊκής διάδοσης τεχνολογικών δυνατοτήτων ανεξαρτήτως προελεύσεως, και για την προώθηση των επαφών μεταξύ προμηθευτών πιθανών πελατών και μεσαζόντων (διασκέψεις με θέμα τη μεταφορά τεχνολογίας, ανταλλαγές τεχνολογίας,  κ.λπ.) μέσω της μεγαλύτερης δυνατής χρήσης του δικτύου κέντρων αναδιανομής.  2. Ευνοϊκό περιβάλλον για την αφομοίωση των τεχνολογιών από το βιομηχανικό ιστό Ο επιδιωκόμενος στόχος είναι να προωθηθεί η ενσωμάτωση των νέων τεχνολογιών από τη βιομηχανία, και ιδίως από τις MME, καθώς και από τους δημόσιους οργανισμούς, ιδίως τους οργανισμούς τοπικής αυτοδιοίκησης. Ιδιαίτερη προσοχή θα δοθεί στην ενθάρρυνση των  χρήστων να διατυπώσουν τις ανάγκες τους ("demand-led approach") έτσι ώστε οι τεχνολογίες που διαλέγουν να είναι οι καταλληλότερες για τη στρατηγική τους και για την ικανότητα αφομοίωσης που διαθέτουν.  Προτείνονται οι ακόλουθες δραστηριότητες:  - υποστήριξη για δοκιμαστικά σχέδια διαπεριφερειακής ή διατομεακής μεταφοράς τεχνολογιών που να καταδεικνύουν τις μεθόδους και τους όρους υιοθέτησης των τεχνολογιών από τους νέους χρήστες. Τα εν λόγω σχέδια θα στηρίζονται σε αντιπροσωπευτικούς  ενδιάμεσους οργανισμούς, που θα επιλέγονται λόγω της ικανότητάς τους να διαδίδουν ευρέως τις νέες τεχνολογίες στις MME,  - προώθηση στις επιχειρήσεις, ιδίως στις MME της καλύτερης πρακτικής όσον αφορά τη διαχείριση της καινοτομίας και την αφομοίωση των νέων τεχνολογιών από τους νέους χρήστες με τρόπους, όπως στρατηγικός σχεδιασμός, τεχνολογική επαγρύπνυση, ανάλυση της  αξίας, σχέδιο (design), διαχείριση της ποιότητας, εμπορική προώθηση (marketing) των καινοτομιών. Εδώ μπορεί επίσης να περιλαμβάνεται η διοργάνωση διαγωνισμών (π.χ. για βραβείο σχεδίου της Ευρωπαϊκής Κοινότητας), αλλά και η υποστήριξη αποκεντρωμένων  δράσεων προώθησης μιας ολοκληρωμένης προσέγγισης των εν λόγω τεχνικών διαχείρισης (πρωτοβουλίες του τύπου MINT). Ιδιαίτερη προσπάθεια θα καταβληθεί για να προωθηθούν στις επιχειρήσεις μέθοδοι οργάνωσης που να τους επιτρέπουν να προσαρμόζονται σε  ριζοσπαστικές καινοτομίες,  - εφαρμογή δράσεων οι οποίες θα βοηθήσουν τις λιγότερο ευνοημένες περιφέρειες να ανταλλάξουν εμπειρίες με τις περισσότερο ευνοημένες περιφέρειες σχετικά με το σχεδιασμό και την εφαρμογή μέτρων για την αύξηση της ικανότητας αφομοίωσης των τεχνολογιών από  τις δικές τους MME,  - προώθηση της τεχνολογικής συνεργασίας μεταξύ επιχειρήσεων σε όλες τις φάσεις της (αναζήτηση εταίρων, πραγματοποίηση επαφών, ενίσχυση της συνεργασίας μεταξύ των MME και μεγάλων επιχειρήσεων, κινητοποίηση των κατάλληλων κεφαλαίων, διαπραγμάτευση  συμβάσεων) με τη χρησιμοποίηση των κατάλληλων μέσων και δικτύων,  - προώθηση αποκεντρωμένων δράσεων ευαισθητοποίησης στη μεταφορά τεχνολογιών και στην καινοτομία (π.χ. "Innovation Road Show").  3. Ανταλλαγή πληροφοριών και εμπειριών όσον αφορά τις πολιτικές στον τομέα της διάδοσης τεχνολογιών Ο στόχος είναι να βελτιωθεί ο τρόπος σύνδεσης των εθνικών των περιφερειακών και των κοινοτικών πολιτικών μεταφοράς τεχνολογιών και ο τρόπος σύνδεσης των μέσων εφαρμογής τους.  Αυτό συνεπάγεται, αφενός, καλύτερη γνώση των συστημάτων καινοτομίας (και των αποτελεσμάτων τους) καθώς και των κανόνων και των ρυθμίσεων που εφαρμόζονται σε περιφερειακό, εθνικό και κοινοτικό επίπεδο, αφετέρου δε, τακτικές ανταλλαγές εμπειριών και καλών  πρακτικών μεταξύ των διαφόρων ενδιαφερόμενων φορέων.  Οι δράσεις που προτείνονται είναι:  - να συνεχιστεί η παρατήρηση και ανάλυση των ευρωπαϊκών συστημάτων καινοτομίας, των πολιτικών και των μέσων που εφαρμόζονται (European Innovation Monitoring System) με ιδιαίτερη έμφαση στην ανάπτυξη μεθοδολογιών και κωδίκων ορθής πρακτικής- θα δοθεί  ομοίως έμφαση στη συγκριτική ανάλυση των κανόνων και ρυθμίσεων που διέπουν τη χορήγηση αδειών εκμετάλλευσης, τα φορολογικά κίνητρα ή τα νομικά μέσα,  - υποστήριξη περιφερειακών φορέων για να διαγνώσουν την υποδομή που διαθέτουν για τη μεταφορά τεχνολογίας και να ορίσουν καλύτερα τις πολιτικές και τα μέσα που θα εφαρμόσουν με τη χρησιμοποίηση εξωτερικών εμπειρογνωμόνων,  - δημιουργία ενός φόρουμ για την προώθηση της ανταλλαγής εμπειριών και καλών πρακτικών στο σχεδιασμό, την εφαρμογή και την αξιολόγηση εθνικών ή περιφερειακών πολιτικών διάδοσης τεχνολογιών (Innovation Policy Forum).  Οι δραστηριότητες αυτές διεξάγονται σε στενή συνεργασία με τις δραστηριότητες που εφαρμόζονται από άλλα κοινοτικά προγράμματα και ιδίως από το πρόγραμμα "τελειοποιημένη κοινωνικοοικονομική έρευνα".  Γ. Το χρηματοοικονομικό περιβάλλον της διάδοσης τεχνολογιών Αντικείμενο αυτού του τομέα είναι να βελτιώσει το ευρωπαϊκό περιβάλλον χρηματοδότησης της αξιοποίησης, της προσαρμογής και της διάδοσης τεχνολογιών με την κατάλληλη κοινοτική δράση, που θα αναληφθεί στα πλαίσια της αρχής της επικουρικότητας.  Ο τομέας αυτός περιλαμβάνει:  1. Έμμεσα μέτρα στήριξης Τα μέτρα αυτά περιλαμβάνουν:  - την οργάνωση δράσεων που επιτρέπουν τη βελτίωση της διεθνικής επικοινωνίας μεταξύ χρηματοοικονομικών κύκλων και φορέων προώθησης τεχνολογικών σχεδίων (π.χ. οργάνωση επενδυτικού φόρουμ),  - διερεύνηση σχεδίων όπως το σχέδιο χρηματοδότησης της τεχνολογικής επίδοσης (Technology Performance Financing Scheme) που ξεκίνησε στο πλαίσιο του προγράμματος Sprint,  - την υποστήριξη της ανάπτυξης ή καθιέρωσης αποτελεσματικών συστημάτων κινητοποίησης ιδιωτικών κεφαλαίων, συμπεριλαμβανομένων των μηχανισμών επενδυτικών δαπανών.  2. Δοκιμαστικές δράσεις προώθησης της μεταφοράς και της εκμετάλλευσης τεχνολογιών από τις MME, παραδείγματος χάρη, με την πριμοδότηση της συμμετοχής των MME στις δραστηριότητες διάδοσης και αξιοποίησης των αποτελεσμάτων της κοινοτικής ETA. Οι δράσεις  αυτές θα αφορούν επίσης θέματα δικαιωμάτων πνευματικής ιδιοκτησίας και νομικά ζητήματα. Η διαχείριση αυτών των δράσεων θα είναι πολύ αποκεντρωμένη και θα ανατίθεται σε οργανισμούς οι οποίοι διαθέτουν καλώς ανεπτυγμένο εθνικό ή περιφερειακό δίκτυο και  πείρα στην παροχή υποστήριξης σε MME (δημόσιοι οργανισμοί καινοτομίας, κέντρα αναδιανομής, κ.λπ.).  3. Παροχή τεχνικής και διαχειριστικής βοήθειας, κυρίως στις λιγότερο ευνοημένες περιφέρειες της Κοινότητας, σε δημόσιους ή ιδιωτικούς χρηματοοικονομικούς μεσάζοντες στα κράτη μέλη οι οποίοι προσφέρουν στις μικρομεσαίες επιχειρήσεις συμμετοχική  συγχρηματοδότηση, προκειμένου ιδίως να διευκολύνουν την αξιολόγηση τεχνολογικών σχεδίων που υποβάλλονται από τις MME και να επιτρέψουν τη μέγιστη εκμετάλλευση των αποτελεσμάτων της έρευνας.  Οι δράσεις αυτές θα πρέπει να αναληφθούν σε στενή συνεργασία με τις υπόλοιπες κοινοτικές δράσεις στον εν λόγω τομέα (κεφάλαιο Eurotech, ευρωπαϊκό ταμείο επενδύσεων, πολιτική της επιχείρησης, κ.λπ.).     ΠΑΡΑΡΤΗΜΑ ΙΙ    ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ  "(σε εκατομμύρια Ecu) "" ID="1">Τομέας A: Διάδοση και εκμετάλλευση των αποτελεσμάτων έρευνας > ID="2">142 "> ID="1">Τομέας B: Διάδοση τεχνολογιών στις επιχειρήσεις > ID="2">136 "> ID="1">Τομέας Γ: Χρηματοοικονομικό περιβάλλον της διάδοσης τεχνολογιών > ID="2">15 "> ID="1">Σύνολο > ID="2">293 (1) (2) "">Η κατανομή μεταξύ διαφορετικών φεν αποκλείει τη δυνατότητα ένα σχέδιο να αφορά διάφορους τομείς.   (1) Εκ των οποίων 4 % το πολύ για δαπάνες προσωπικού και 3,7 % για δαπάνες λειτουργίας.(2) Ποσό 37 εκατομμυρίον Ecu, το οποίο αντιστοιχεί στη διαφορά μεταξύ του ποσού που κρίνεται αναγκαίο για το παρόν πρόγραμμα και εκείνου που προβλέπεται στο  τέταρτο πρόγραμμα-πλαίσιο για τη δράση 3 (διάδοση και αξιοποίηση των αποτελεσμάτων), προορίζεται για δραστηριότητες στο πλαίσιο ανταγωνιστικής προσέγγισης και για την επιστημονική και τεχνική υποστήριξη των κοινοτικών πολιτικών (1995-1998).    ΠΑΡΑΤΗΜΑ III   ΕΙΔΙΚΟΙ ΚΑΝΟΝΕΣ ΓΙΑ ΤΗΝ ΕΦΑΡΜΟΓΗ ΤΟΥ ΠΡΟΓΡΆΜΜΑΤΟΣ  1. Στο πρόγραμμα συμμετέχουν:  - ερευνητικά κέντρα, πανεπιστήμια και επιχειρήσεις, ιδίως MME (1), που μπορούν ενδεχομένως, λόγω της φύσης τους (κατασκευαστές ή πάροχοι υπηρεσιών), να επωφεληθούν από τις επιστημονικές και τεχνικές γνώσεις και τεχνολογίες τρίτων και να προσφέρουν, στην  πράξη, δυνατότητα δοκιμής ή επίδειξης της χρήσης των αποτελεσμάτων ETA,  - οργανισμοί που δρουν στον τομέα της διάδοσης επιστημονικών και τεχνικών πληροφοριών ή/και συμβάλλουν στην εκμετάλλευση των αποτελεσμάτων ETA, της μεταφοράς τεχνολογίας και των καινοτομιών,  - φορείς (συμπεριλαμβανομένων των ιδιωτικών και δημοσίων ενδιάμεσων χρηματοπιστωτικών οργανισμών) οι οποίοι, λόγω των δραστηριοτήτων τους, μπορούν να συμβάλουν, ή να παράσχουν υποστήριξη, στη χρησιμοποίηση αποτελεσμάτων ETA, τη μεταφορά τεχνολογιών και  την καινοτομία. Η συνδρομή αυτή μπορεί να καλύπτει τεχνικές, οργανωτικές, διαχειριστικές και χρηματοοικονομικές πτυχές.  2. Το πρόγραμμα θα εφαρμοσθεί με έμμεση δράση, στο πλαίσιο της οποίας η Κοινότητα συνεισφέρει οικονομικά στις δραστηριότητες διάδοσης και αξιοποίησης που διεξάγονται από τρίτους ή από ιδρύματα του ΚΚΕρ σε συνδυασμό με τρίτους:  α) Δράσεις επιμερισμένης δαπάνης των ακόλουθων ειδών Σχέδια διάδοσης και αξιοποίησης που διεξάγονται από τους συμμετέχοντες που αναφέρονται στην παράγραφο 1.  Η κοινοτική χρηματοδότηση δεν υπερβαίνει, κανονικά, το 50 % του κόστους του σχεδίου, με φθίνουσα συμμετοχή σε συνάρτηση με την πρόοδο του σχεδίου προς τη φάση της εμπορίας. Η επιστροφή των εξόδων σε πανεπιστήμια και άλλα ιδρύματα που δεν διαθέτουν  αναλυτική λογιστική γίνεται με βάση το 100 % του πρόσθετου κόστους.  β) Μέτρα κατάλληλα για το παρόν ειδικό πρόγραμμα - μέτρα σχετικά με την τυποποίηση και μέτρα που αποσκοπούν στην καθιέρωση πρωτοκόλλων χρήσης γενικής αξίας για τους στόχους του προγράμματος,  - χρηματοδοτική υποστήριξη της υποδομής και των εγκαταστάσεων που χρειάζονται για ενισχυμένες δράσεις συντονισμού, όπως το δίκτυο κέντρων αναδιανομής ή ειδικευμένα και τομεακά δίκτυα,  - μέτρα που αποσκοπούν στην διευκόλυνση της συμμετοχής επιχειρήσεων, ερευνητικών οργανισμών και οργανώσεων χρήστων στο πρόγραμμα, καθώς και στη διευκόλυνση της πρόσβασής τους στα αποτελέσματα της έρευνας, στις τεχνολογίες ή καινοτομίες,  - δημοσιεύσεις και δραστηριότητες για τη διάδοση, την προώθηση και την εκμετάλλευση των αποτελεσμάτων, σε συντονισμό με δραστηριότητες που διεξάγονται στο πλαίσιο των ειδικών προγραμμάτων της δράσης 1 (οι κυριότεροι παράγοντες που ενδέχεται να  επιτρέψουν και να ενθαρρύνουν τη χρήση των αποτελεσμάτων πρέπει να λαμβάνονται υπόψη εξ αρχής και καθόλη τη διάρκεια των σχεδίων ETA, οι εταίροι των οποίων αναμένεται να αποτελέσουν βασικό δίκτυο για την διάδοση και εκμετάλλευση των αποτελεσμάτων),  - χρήση εξωτερικών εμπειρογνωμόνων, μεταξύ άλλων, για την πρόσβαση σε πληροφορικά συστήματα και δίκτυα ή την ανάπτυξή τους,  - συνδρομή στην κινητικότητα του προσωπικού με σκοπό τη διάδοση της τεχνογνωσίας και τεχνολογίας.  Η συνεισφορά της Κοινότητας καλύπτει έως και το 100 % του κόστους των μέτρων.  Αυτές οι δραστηριότητες συμπληρώνονται με ειδικά προπαρασκευαστικά, συνοδευτικά και υποστηρικτικά μέτρα.  γ) Προπαρασκευαστικά, συνοδευτικά και υποστηρικτικά μέτρα, όπως:  - μελέτες για την υποστήριξη του παρόντος προγράμματος και προκαταρκτικές δράσεις για την προετοιμασία μελλοντικών δραστηριοτήτων,  - ανάλυση ενδεχόμενων κοινωνικοοικονομικών επιπτώσεων που συνδέονται με το πρόγραμμα, που θα συμβάλει επίσης στο πρόγραμμα ("Στοχοθετημένη κοινωνικοοινομική έρευνα"),  - επιμορφωτικές δράσεις για ερευνητές και χρήστες με στόχο την προώθηση της μεταφοράς τεχνολογίας και τη βελτίωση των επαγγελματικών προσόντων,  - μέτρα για την υποστήριξη της λειτουργίας δικτύων για μεγαλύτερη ευαισθητοποίηση και παροχή αποκεντρωμένης συνδρομής σε MME σε συντονισμό με την ελεγκτική δραστηριότητα της ETA από το Euromanagement,  - ανεξάρτητη αξιολόγηση της διαχείρισης και εκτέλεσης του προγράμματος και της εφαρμογής των δραστηριοτήτων.  Η συμμετοχή της Κοινότητας μπορεί να καλύπτει έως και το 100 % του κόστους αυτών των μέτρων.  δ) Συντονισμένες δράσεις Συντονισμένες δράσεις οι οποίες συνίστανται στον συντονισμό, ιδίως μέσω "δικτύων συντονισμού", των σχεδίων εκμετάλλευσης ή καινοτομίας ETA στο πλαίσιο του προγράμματος και εκείνων που χρηματοδοτούνται ήδη από δημόσεις αρχές ή ιδιωτικούς φορείς. Οι  συντονισμένες δράσεις μπορούν να χρησιμεύουν επίσης ως απαραίτητος συντονισμός για τη λειτουργία ομάδων κοινού ενδιαφέροντος οι οποίες, μέσω σχεδίων επιμερισμένης δαπάνης, συγκεντρώνουν γύρω από τον ίδιο τεχνολογικό ή βιομηχανικό στόχο κατασκευαστές,  φορείς εκμετάλλευσης δικτύων, εταιρείες λογισμικού, πάροχους υπηρεσιών, χρήστες, πανεπιστήμια και ερευνητικά κέντρα.  Η συμμετοχή της Κοινότητας μπορεί να καλύπτει έως και το 100 % του κόστους του συντονισμού.   (1) Βλέπε σχέδια δηλώσεων στα πρακτικά του Συμβουλίου, παράρτημα IV.